**EXTRAS-RAPORT**

**privind participarea Autorității Electorale Permanente la sesiunea online referitoare la votul prin corespondență, organizată de** **Rezist Zurich și The Diaspora Initiative, în data de 27 octombrie 2020**

Ca urmare a invitației primite de la Rezist Zurich și The Diaspora Initiative de a participa la discuții legate de organizarea votului prin corespondență în timpul pandemiei COVID-19, președintele Autorității Electorale Permanente (AEP) a aprobat participarea la reuniunea în format de videoconferință.

Sesiunea online propusă de organizatori face parte din inițiativa de mobilizare a diasporei, o cooperare transnațională, la nivel de trei state (Marea Britanie, Elveția și Germania) și urmărește coordonarea unei campanii de informare și de optimizare a votului prin corespondență. În contextul pandemiei COVID-19 și pe fondul efectelor acesteia asupra organizării alegerilor, coordonarea cât mai eficientă între mediul asociativ al diasporei și instituțiile de resort din România, dar și din străinătate (ambasadele, secțiile consulare), devine deosebit de importantă.

Obiectivele discuțiilor au fost concentrate în jurul următoarelor elemente: clarificarea detaliilor procesului de vot prin corespondență; actualizarea calendarului de organizare a alegerilor parlamentare; probleme tehnice întâmpinate la înregistrarea pentru votul prin corespondență; alternative la imprimarea buletinelor de vot în regie personală; trimiterea unor notificări la expedierea plicurilor și a unor notificări cu 3 săptămâni înainte de alegeri; comunicarea publică privind termenele din calendarul pentru votul prin corespondență; măsuri de promovare a votului.

Sesiunea online a reunit specialiști din partea Autorității Electorale Permanente, Ministerului Afacerilor Externe, Poștei Române și reprezentanți ai mediului asociativ al diasporei.

Autoritatea Electorală Permanentă a fost reprezentată de participanții din cadrul Direcției generale sistemul informațional electoral național - DGSIEN și Departamentul cooperare internațională și relații publice - DCIRP.

**Prezentarea participanților și subiectelor dezbătute**

Locație: Videoconferință prin intermediul aplicației Webex, accesul fiind asigurat de Rezist Zurich și The Diaspora Initiative.

**Participanți:**

⮚ Ministerul Afacerilor Externe, Biroul Organizare Procese Electorale

⮚ Autoritatea Electorală Permanentă (AEP);

⮚ Poșta Română;

⮚ Rezist Zurich;

⮚ Rezistența din Diaspora / DOR - Romanian Diaspora;

⮚ Diaspora Civică Berlin;

⮚ The Diaspora Initiative.

**Programul evenimentului**

Data: 28 octombrie, 14.00h

* **Panel 1** (20min.) - Intervențiile reprezentanților diasporei - Prezentarea subiectelor;
* **Panel 2** (20 min.) - Intervenții punctuale din partea reprezentanților instituțiilor din România urmărind: clarificarea subiectelor și detalierea tehnică; planificarea și organizarea alegerilor în contextul pandemiei, sprijinirea mediului asociativ;
* **Sesiune intermediară** (10 min.) - Identificarea direcțiilor de acțiune pentru viitor;
* **Sesiune Q&A** (10 min.).

**Rezumatul discuțiilor**

S-au luat în discuție detaliile cu privire la problemele tehnice întâmpinate la înregistrarea alegătorilor pentru votul prin corespondență iar reprezentantul DGSIEN din partea AEP a menționat pașii parcurși de AEP privind îmbunătățirea procesului de înregistrare și evoluțiile în rezolvarea acestor situații în timp util, toți participanții fiind de acord cu privire la progresul înregistrat pe acest subiect în comparație cu ultimul proces electoral.

Reprezentanții mediului asociativ al diasporei au dorit clarificarea unor detalii legate de procesul de vot prin corespondență și de calendarul electoral respectiv oportunitatea prezentării unei informări referitoare la datele de implementare ale votului prin corespondență pentru o mai bună înțelegere a etapelor de desfășurare a votului, de către alegători. Calendarul electoral a fost adoptat în termenele legale și este disponibil pentru consultare pe pagina [www.roaep.ro](http://www.roaep.ro). Instrucțiunile emise de AEP cu privire la votul prin corespondență vor cuprinde informații detaliate în legătură cu datele de derulare a votului prin corespondență.

Cu privire la alternativa imprimării buletinelor de vot în regie personală reprezentanții diasporei au ținut să se asigure că există prevederile legale care permit utilizarea buletinelor de vot în timp util de către alegători, fapt confirmat de către reprezentanții AEP.

În ceea ce privește trimiterea unor notificări odată cu expedierea plicurilor către alegători și a unor notificări cu 3 săptămâni înainte de data alegerilor, reprezentantul AEP - DGSIEN a clarificat faptul că se pot implementa aceste notificări pentru a sprijini alegătorul cu identificarea trasabilității expedierii respectiv returnării plicurilor cu voturile, în funcție de condițiile oferite de furnizorii serviciilor poștale implicate.

Reprezentanții diasporei au apreciat nivelul de comunicare publică efectuat de AEP și MAE referitor la votul din străinătate și utilizarea social media de către instituțiile implicate în promovarea votului ca un instrument principal de diseminare a instrucțiunilor și informațiilor. Totodată, au recomandat să se continue promovarea susținută a tuturor detaliilor și informațiilor care pot crește gradul de participare la vot și pot ajuta la înțelegerea și utilizarea în condiții corespunzătoare a procedurii și etapelor privind votul prin corespondență.

Participanții din partea instituțiilor publice au discutat detaliile pe care le implică organizarea votului în străinătate și obligativitatea folosirii site-urilor oficiale [www.roaep.ro](http://www.roaep.ro) și [www.mae.ro](http://www.mae.ro) , [www.votstrainatate.ro](http://www.votstrainatate.ro), [www.posta-romana.ro](http://www.poșta-română.ro), ca surse pertinente de informare, a alegătorilor.

 **Concluzii**

Sesiunea online a avut rolul de a crea cadrul propice pentru dialogul dintre mediul asociativ al diasporei și instituțiile implicate în organizarea și desfășurarea alegerilor. În cadrul discuțiilor, au fost prezentate provocări posibile și soluții în scopul îmbunătățirii comunicării cu membrii comunităților românești din afara granițelor și utilizării corespunzătoare de către aceștia a votului prin corespondență.

Reprezentanții mediului asociativ al diasporei și-au exprimat disponibilitatea de a continua campania de informare și promovare a votului prin corespondență în baza informațiilor oficiale primite de la instituțiile publice implicate în procesul electoral.